與二弟過溪至廣教蘭若
作者：梅堯臣
朝代：宋

paragraphs: 溪水今尚淺，涉馬不及韉。
岸口出近郭，野徑通平田。
行行渡小橋，决决響細泉。
萬木蔭古殿，一燈明象筵。
長廊顔頵碑，字體家法傳。
空堂裴相真，白髯垂過咽。
名跡兩不滅，豈獨畫與鎸。
高僧鑿崖腹，建閣將雲連。
秘此龍鸞迹，足使臣僕虔。
脩竹間長松，森衛若被堅。
是必神物護，禹穴空歲年。
飯訖過山後，井傍携茗煎。
探幽偶轉谷，忽視昭亭巔。
蔓草不識名，步側時得牽。
幽禽聲各異，可辨唯杜鵑。
似驚俗客來，聒聒兩耳邊。
弊廬隔城堞，畏暮遽言還。
道逢張羅歸，鳥媒兼死懸。
遂同山梁雉，令我復喟然。
聊追一日事，書以爲短篇。